Kaitseministeeriumi ja sõjamuuseum kuulutavad välja sõjaajaloo publikatsioonide konkursi
Kaitseministeerium ja Eesti Sõjamuuseum annavad 3000 euro suuruse preemia Eesti sõjaajaloo publikatsiooni autorile või autorite kollektiivile.
Silmapaistva sõjaajaloolase Hendrik Sepa nimelise preemia eesmärk on väärtustada ja tunnustada Eesti sõjaajaloo süvendatud ja teaduslikku uurimist alates muinasajast kuni tänapäevani. Preemiale saavad kandideerida 2013. aastal trükist ilmunud publikatsioonid, mis käsitlevad Eesti sõjaajalugu.
Preemiale kandideerimiseks tuleb esitada kuni 18. märtsini kaitseministeeriumile avaldus digiallkirjastatult e-posti teel email@example.com või tavaposti teel. Avalduses tuleb märkida publikatsiooni pealkiri, ilmumise aeg ja koht ning autori(te) andmed.
Sõjaajaloo-alaste publikatsioonide hindamiseks on moodustatud hindamiskomisjon, kuhu kuuluvad ajaloolased Tiit Aleksejev, Toomas Hiio, Margus Laidre, Ago Pajur ja Tõnu Tannberg ning Kaitseväe Ühendatud Õppeasutuste ülem kolonel Martin Herem.
Preemia laureaat kuulutatakse välja Hendrik Sepa sünniaastapäeval, 23. märtsil 2014.